Rieżami tal-Politika Kummerċjali tal-UE Riżoluzzjoni tal-Parlament Ewropew tas-26 ta' Novembru 2020 dwar ir-Rieżami tal-Politika Kummerċjali tal-UE (2020/2761(RSP)) Il-Parlament Ewropew, – wara li kkunsidra l-komunikazzjoni tal-Kummissjoni tas-17 ta' Mejju 2020 bit-titolu "Programm ta' Ħidma Aġġustat tal-Kummissjoni 2020" COM(2020)0440 u l-ittra ta' intenzjoni tal-President von der Leyen lill-President Sassoli u lill-Kanċillier Merkel tas-16 ta' Settembru 2020 bit-titolu "L-Istat tal-Unjoni 2020", – wara li kkunsidra n-nota ta' konsultazzjoni tal-Kummissjoni tas-16 ta' Ġunju 2020 bit-titolu "A renewed trade policy for a stronger Europe" (Politika kummerċjali mġedda għal Ewropa aktar b'saħħitha), – wara li kkunsidra l-komunikazzjoni tal-Kummissjoni tas-27 ta' Mejju 2020 bit-titolu "Il-mument tal-Ewropa: Tiswija u Tħejjija għall-Ġenerazzjoni li Jmiss" (COM(2020)0456), – wara li kkunsidra l-White Paper tal-Kummissjoni dwar il-kisba ta' kundizzjonijiet ekwi fir-rigward tas-sussidji barranin (COM(2020)0253), – wara li kkunsidra l-komunikazzjoni tal-Kummissjoni tal-14 ta' Ottubru 2015 bit-titolu "Kummerċ għal Kulħadd - Lejn politika aktar responsabbli għall-kummerċ u l-investiment'' (COM(2015)0497), – wara li kkunsidra l-komunikazzjoni tal-Kummissjoni tal-10 ta' Marzu 2020 bit-titolu "Strateġija Industrijali Ġdida għall-Ewropa" (COM(2020)0102), – wara li kkunsidra l-komunikazzjoni tal-Kummissjoni tal-10 ta' Marzu 2020, bit-titolu "Strateġija għall-SMEs għal Ewropa sostenibbli u diġitali" (COM(2020)0103), – wara li kkunsidra l-komunikazzjoni tal-Kummissjoni tad-19 ta' Frar 2020 bit-titolu "Insawru l-futur diġitali tal-Ewropa" (COM(2020)0067), – wara li kkunsidra l-komunikazzjoni tal-Kummissjoni tal-11 ta' Diċembru 2019 bit-titolu "Il-Patt Ekoloġiku Ewropew" (COM(2019)0640), – wara li kkunsidra l-komunikazzjoni konġunta tal-Kummissjoni u tal-Viċi President / Rappreżentant Għoli tad-9 ta' Marzu 2020 bit-titolu "Lejn Strateġija komprensiva mal-Afrika" (JOIN(2020)0004), – wara li kkunsidra l-komunikazzjoni tal-Kummissjoni tal-20 ta' Mejju 2020 bit-titolu "Strateġija "Mill-Għalqa sal-Platt" għal sistema tal-ikel ġusta, tajba għas-saħħa u favur l-ambjent" (COM(2020)0381), – wara li kkunsidra l-Ftehim adottat fil-21 Konferenza tal-Partijiet għall-Konvenzjoni Qafas tan-Nazzjonijiet Uniti dwar it-Tibdil fil-Klima (il-Ftehim ta' Pariġi dwar il-Klima), – wara li kkunsidra l-Aġenda 2030 għall-Iżvilupp Sostenibbli u l-Għanijiet ta' Żvilupp Sostenibbli (SDGs) tan-Nazzjonijiet Uniti, – wara li kkunsidra r-riżoluzzjonijiet tiegħu tal-5 ta' Lulju 2016 dwar strateġija futura ġdida progressiva u innovattiva dwar il-kummerċ u l-investiment, tat-12 ta' Diċembru 2017 dwar "Lejn strateġija għall-kummerċ diġitali", tat-28 ta' Novembru 2019 dwar "l-emerġenza klimatika u ambjentali", tas-16 ta' Settembru 2020 dwar ir-rwol tal-UE fil-protezzjoni u r-restawr tal-foresti tad-dinja, tas-7 ta' Ottubru 2020 dwar l-implimentazzjoni tal-politika kummerċjali komuni – rapport annwali 2018, tal-25 ta' Novembru 2020 dwar "Strateġija Industrijali Ġdida għall-Ewropa", , – wara li kkunsidra d-dikjarazzjoni tal-Kummissjoni tat-24 ta' Novembru 2020, – wara li kkunsidra l-mistoqsija lill-Kummissjoni dwar ir-Rieżami tal-Politika Kummerċjali tal-UE (O-000070/2020 – B90024/2020), – wara li kkunsidra l-Artikoli 136(5) u 132(2) tar-Regoli ta' Proċedura tiegħu, – wara li kkunsidra l-mozzjoni għal riżoluzzjoni tal-Kumitat għall-Kummerċ Internazzjonali, A. billi wara t-tifqigħa tal-COVID-19 fl-2020, il-ktajjen tal-provvista u l-linji ta' produzzjoni globali ġew imfixkla, u dan juri li l-Unjoni Ewropea tiddependi minn sorsi mhux tal-UE, speċjalment għal ċerti setturi strateġiċi bħas-settur mediku u dak farmaċewtiku; B. billi qed iqumu dubji dwar ir-regoli u l-vantaġġi kummerċjali kemm barra l-UE kif ukoll fi ħdan l-Istati Membri, u billi l-isfidi l-ġodda għall-iżvilupp sostenibbli, bħall-ġlieda kontra t-tibdil fil-klima, jeħtieġu integrazzjoni fil-politiki pubbliċi esterni u interni kollha tal-UE; C. billi l-UE diġà kienet għadha lura meta mqabbla ma' ekonomiji oħra f'termini ta' kompetittività qabel il-pandemija; billi t-tfixkil lill-kummerċ internazzjonali li rriżulta mill-pandemija tal-COVID-19 issa aggrava telf ekonomiku li diġà kien sinifikanti; D. billi l-Unjoni Ewropea, bħala kontinent li huwa fqir fir-riżorsi u l-akbar blokk kummerċjali dinji, tinsab f'pożizzjoni unika biex tikkoopera globalment biex jinkiseb irkupru sostenibbli tal-ekonomija dinjija, f'konformità mal-Patt Ekoloġiku Ewropew; E. billi r-rieżami tal-politika kummerċjali tal-UE u l-iżvilupp ta' aġenda kummerċjali tal-UE aktar riżoluta jikkoinċidu mal-implimentazzzjoni fil-livell globali ta' ħafna azzjonijiet politikament iggwidati fil-kummerċ, fl-ekonomija u fil-finanzi, b'konsegwenzi fit-tul; Kummerċ u "awtonomija strateġika miftuħa" Jilqa' t-tnedija f'waqtha tar-rieżami tal-politika kummerċjali tal-UE fl-2020, b'reazzjoni għal u b'kunsiderazzjoni tat-tagħlimiet meħuda mill-pandemija tal-COVID-19, iż-żieda fl-imġiba protezzjonistika fil-livell globali, il-kuntest partikolarment diffiċli li għandu quddiemu l-kummerċ internazzjonali, u l-ħtieġa ta' integrazzjoni tal-kummerċ fil-Patt Ekoloġiku Ewropew u fl-SDGs bil-għan li l-kooperazzjoni ekonomika u l-kummerċ isiru ġusti, inklużivi u sostenibbli; iqis li huwa kruċjali, għal dan il-għan, li jiġu kkoordinati u maħluqa sinerġiji bejn id-Direttorati Ġenerali tal-Kummissjoni Ewropea u s-Servizz Ewropew għall-Azzjoni Esterna, kif ukoll bejn il-politika kummerċjali u l-politiki interni (pereżempju dik industrijali, tal-għajnuna mill-Istat, diġitali, ambjentali, inkluża l-ekonomija ċirkolari, u soċjali), u biex il-politika kummerċjali tiġi inkorporata fil-politika esterna usa' tal-UE; Jilqa' d-dibattitu dwar il-kunċett uniku tal-UE ta' "awtonomija strateġika miftuħa" u jistieden lill-Kummissjoni tagħti aktar dettalji dwar il-kontenut tagħha; jinnota, f'dan il-kuntest, li l-kunċett għandu jkun konformi mal-obbligi ġuridiċi internazzjonali tal-UE u l-impenn tagħha għal approċċ ibbażat fuq ir-regoli fil-politika kummerċjali tagħha u għas-sistema kummerċjali multilaterali, li l-fus tagħha tkun l-Organizzazzjoni Dinjija tal-Kummerċ (WTO); jinsisti fuq il-fatt li l-istrateġija kummerċjali tal-UE trid iżżid il-kompetittività tal-industrija tal-UE, inkluż is-settur agrikolu, toħloq impjiegi ta' kwalità dinjitużi, tipproteġi lill-ħaddiema, tiġġenera żvilupp ekonomiku inklużiv u sostenibbli f'konformità mal-Patt Ekoloġiku Ewropew u tippromwovi l-interessi u l-valuri tal-UE; Jisħaq li l-UE, bħala waħda mill-akbar blokok kummerċjali fid-dinja, tkun tibbenefika minn użu usa' tal-euro fil-kummerċ internazzjonali tagħha, peress li dan inaqqas ir-riskju tar-rata tal-kambju u spejjeż oħra relatati mal-valuta fit-tranżazzjonijiet kummerċjali; jisħaq li issa huwa aktar kruċjali minn qatt qabel li tingħata spinta lill-kummerċ u jenfasizza li l-istrateġija kummerċjali tal-UE għandha l-potenzjal li tikkontribwixxi b'mod sinifikanti għall-proċess ta' rkupru wara l-kriżi ekonomika u tas-saħħa pubblika attwali; Jistieden lill-Kummissjoni tanalizza l-mod kif tista' tiżdied ir-reżiljenza tal-ktajjen tal-provvista tal-UE, filwaqt li jissaħħu l-kapaċitajiet ta' produzzjoni fl-Unjoni tagħna, billi jiġu esplorati vantaġġi potenzjali mill-akkumulazzjoni strateġika tal-ħażniet ta' prodotti essenzjali għall-emerġenzi fil-livell tal-UE, u billi tiġi inkoraġġita d-diversifikazzjoni tas-sorsi tal-provvista filwaqt li jiġi esplorat ukoll il-kunċett tad-delokalizzazzjoni fil-viċinanzi u r-rwol speċjali li l-pajjiżi tal-viċinat tal-UE jista' jkollhom f'dan ir-rigward; Jisħaq li l-miżuri ta' rilokalizzazzjoni u ta' delokalizzazzjoni fil-viċinanzi għandhom jikkontribwixxu għall-kompetittività fit-tul tal-UE, u ma jwasslux għal żieda fl-ispejjeż għall-konsumaturi skont analiżi dettaljata skont is-settur f'dan ir-rigward; jinnota li l-miżuri ta' ġestjoni tal-katina tal-provvista jista' jkollhom rwol importanti fl-irkupru ekonomiku u li d-deċiżjonijiet għandhom, fi kwalunkwe każ, jibqgħu f'idejn l-operaturi ekonomiċi rilevanti; Jistieden lill-Kummissjoni tidentifika s-setturi strateġiċi Ewropej u l-materja prima, u tappoġġa b'mod proattiv lill-impriżi, b'mod speċjali lill-SMEs, b'enfasi fuq il-kriżi attwali kif ukoll fuq l-iżviluppi potenzjali futuri, billi tagħti appoġġ għan-newtralità klimatika, għall-obbligu ta' rendikont u għas-sostenibbiltà tal-ktajjen tal-provvista globali u għall-innovazzjoni diġitali, sabiex tiżdied is-sigurtà tal-ikel billi l-korsiji ħodor jinżammu miftuħin u tiżdied it-trasparenza fuq il-ktajjen tal-valur tal-ikel; jenfasizza li l-UE tiddependi ħafna mill-pajjiżi terzi għall-materja prima essenzjali meħtieġa għat-tranżizzjoni ekoloġika u dik diġitali; jenfasizza, f'dan il-kuntest, li sistema kummerċjali multilaterali li tiffunzjona b'mod sħiħ, flimkien ma' network wiesa' ta' ftehimiet ta' kummerċ ħieles u ġust u implimentati tajjeb, jikkostitwixxu l-aħjar mod u l-aktar mod effikaċi f'termini ta' kostijiet biex jiġi ggarantit li jkun hemm sorsi multipli ta' manifattura disponibbli; jenfasizza, barra minn hekk, li se tinkiseb reżiljenza akbar permezz ta' flussi kummerċjali miftuħa, billi ma jiġu evitati miżuri restrittivi għall-kummerċ, u permezz ta' kooperazzjoni aktar b'saħħitha mas-sħab kummerċjali tagħna; jemmen li l-kooperazzjoni mas-sħab kummerċjali tagħna tkun utli wkoll biex jitneħħew l-ostakli għall-kummerċ; Sistema kummerċjali multilaterali Jafferma mill-ġdid l-impenn tal-UE favur is-sistema kummerċjali multilaterali miftuħa u bbażata fuq ir-regoli, bil-fus tagħha tkun id-WTO riformata, biex ittejjeb l-effiċjenza, l-istabbiltà u; jistieden lill-Kummissjoni tintensifika l-impenn tagħha fil-fora internazzjonali, f'koordinament mill-qrib mal-istituzzjonijiet ta' governanza internazzjonali l-oħra bħall-Konferenza tan-Nazzjonijiet Uniti dwar il-Kummerċ u l-Iżvilupp (UNCTAD) u l-Organizzazzjoni Internazzjonali tax-Xogħol (ILO), u li tkompli ssegwi l-modernizzazzjoni ambizzjuża, it-tisħiħ u r-riattivazzjoni sostanzjali tad-WTO u tal-funzjoni għan-negozjar u l-ġabra ta' regoli tagħha, u fil-qalba tagħhom ikun hemm l-SDGs u l-ġlieda kontra t-tibdil fil-klima, filwaqt li tiġi żgurata wkoll koerenza mal-impenji internazzjonali; Jinsisti fuq ir-riforma tal-Korp tal-Appell tad-WTO abbażi ta' sistema għas-soluzzjoni tat-tilwim fuq żewġ livelli li tkun kompletament operattiva; jenfasizza li sakemm il-Korp tal-Appell ma jkunx qed jiffunzjona korrettament, l-UE għandha tagħmel użu effikaċi mill-Arranġament Proviżorju ta' Arbitraġġ tal-Appell bejn bosta Partijiet, u tinkoraġġixxi lill-Membri l-oħra tad-WTO jipparteċipaw f'dan l-arranġament; jistieden lill-Unjoni tirriforma d-dispożizzjonijiet tal-Qbil dwar is-Soluzzjoni tat-Tilwim tad-WTO dwar miżuri ta' ritaljazzjoni sabiex tiżgura li s-setturi rilevanti u affettwati biss ikunu mmirati f'tilwim dwar għajnuna illegali mill-Istat; Jistieden lill-Kummissjoni tapprofondixxi l-kooperazzjoni internazzjonali tagħha mas-sħab strateġiċi u jilqa' f'dan ir-rigward id-diskussjonijiet li għaddejjin bħalissa dwar kif għandhom jiġu indirizzati u mmitigati b'mod effikaċi d-distorsjonijiet ikkawżati mis-sussidji industrijali, filwaqt li jkun magħruf li l-prattiki li jgħawġu s-suq jista' jkollhom riperkussjonijiet negattivi konsiderevoli fuq il-kompetizzjoni ġusta u l-kundizzjonijiet ekwi, u li jinstabu soluzzjonijiet biex jiġu evitati trasferimenti furzati tat-teknoloġija; Jesprimi l-preferenza tiegħu għal ftehimiet multilaterali; jirrikonoxxi iżda li l-ftehimiet plurilaterali jistgħu jikkostitwixxu punt ta' tluq utli biex jintlaħqu ftehimiet multilaterali; jinnota, f'dan ir-rigward, il-valur tal-Inizjattivi tad-Dikjarazzjoni Konġunta; jenfasizza l-importanza li jiġi konkluż ftehim vinkolanti u infurzabbli dwar is-sussidji tas-sajd, filwaqt li jitqiesu l-implikazzjonijiet fuq il-pajjiżi li qed jiżviluppaw u dawk l-anqas żviluppati; Iġedded it-talbiet tiegħu għal ftehim plurilaterali dwar il-kummerċ elettroniku li jgħin lill-SMEs inaqqsu d-distakk diġitali u jindirizzaw l-ostakli għall-kummerċ diġitali u li jkun jiffaċilita l-moviment transfruntier kummerċjali tad-data f'konformità sħiħa mad-dritt tal-UE dwar il-privatezza u l-protezzjoni tad-data, inkluż ir-Regolament Ġenerali dwar il-Protezzjoni tad-Data (GDPR); jitlob li jkun hemm aktar protezzjoni tal-konsumatur online u żieda fil-kooperazzjoni bejn is-servizzi tal-Kummissjoni sabiex titjieb l-identifikazzjoni ta' prodotti ffalsifikati fil-kummerċ elettroniku; jistenna b'interess, f'dan ir-rigward, it-12-il Konferenza Ministerjali tad-WTO fl-2021 u jitlob li jkun disponibbli test konsolidat sa tmiem l-2020; jenfasizza l-ħtieġa li l-UE tippreżenta strateġija kummerċjali diġitali, ibbażata fuq ir-riżoluzzjoni tal-Parlament tal-2017 dwar din il-kwistjoni, u tfittex modi kif l-UE tista' toħloq u tippromwovi regoli internazzjonali ġodda, anki permezz ta' dispożizzjonijiet speċifiċi fil-ftehimiet kummerċjali, billi toħloq ambjent kummerċjali diġitali favorevoli għall-kumpaniji tal-UE u tneħħi l-ostakli fil-pajjiżi terzi; Jistieden lill-Kummissjoni timmonitorja, tanalizza u tindirizza, fil-livell globali u bilaterali mas-sħab internazzjonali, l-ostakli l-ġodda għall-kummerċ, inklużi r-restrizzjonijiet fuq l-esportazzjonijiet u distorsjonijiet oħra li jaffettwaw prodotti essenzjali, kif ukoll tiżviluppa kriterji komuni għall-għoti ta' sussidji orjentati lejn is-sostenibbiltà għall-irkupru ta' wara l-pandemija; jistieden lill-Kummissjoni taġġorna l-Ftehim Farmaċewtiku tad-WTO, filwaqt li teżamina l-possibbiltajiet ta' inizjattiva plurilaterali usa' dwar prodotti tas-saħħa; jistieden lill-Kummissjoni tiżgura li l-flessibilitajiet previsti milll-Ftehim dwar l-Aspetti tad-Drittijiet tal-Proprjetà Intellettwali Relatati mal-Kummerċ (TRIPS) jistgħu jintużaw bl-aħjar mod għall-prodotti mediċi essenzjali, u li d-dispożizzjonijiet fil-ftehimiet bilaterali tal-UE ma għandhomx impatt negattiv fuq dawn il-flessibbiltajiet; Relazzjonijiet ma' sħab strateġiċi Jenfasizza li l-Istati Uniti tal-Amerka huma l-aktar sieħeb kummerċjali importanti tal-UE; jinnota li din ir-relazzjoni bħalissa hija kkaratterizzata minn tensjonijiet; jieħu nota tal-ftehim mal-Istati Uniti dwar pakkett ta' tnaqqis tat-tariffi bħala żvilupp pożittiv u jħeġġeġ lill-Kummissjoni tibni fuq din l-ispinta biex tibni aġenda kummerċjali pożittiva bejn l-UE u l-Istati Uniti lil hinn mit-tnaqqis tat-tariffi, peress li ftehim ta' kooperazzjoni usa' jkun ta' benefiċċju partikolari, billi jiffaċilita l-irkupru ekonomiku reċiproku tagħna u r-riżoluzzjoni tal-elementi ta' tfixkil għall-kummerċ u jesplora oqsma ġodda għall-kooperazzjoni, bħall-kummerċ, it-teknoloġiji u t-tassazzjoni diġitali, anki fil-qafas tal-Organizzazzjoni għall-Kooperazzjoni u l-Iżvilupp Ekonomiċi (OECD); iħeġġeġ lill-Kummissjoni tagħmel progress fil-valutazzjonijiet regolatorji, li jkunu ta' benefiċċju b'mod partikolari għall-SMEs; jappoġġja bil-qawwa l-kooperazzjoni mal-Istati Uniti biex jiġu indirizzati l-isfidi strateġiċi fil-livell globali; iħeġġeġ lill-Istati Uniti jerġgħu jaderixxu mal-Ftehim ta' Pariġi dwar il-klima sabiex tiġi ffaċilitata l-koperazzjoni futura bejn l-UE u l-Istati Uniti; jistieden lill-Istati Uniti jneħħu t-tariffi imposti mill-2017; jieħu nota tal-aħħar deċiżjoni tad-WTO li tant kienet mistennija dwar it-tilwima bejn Airbus u Boeing, u jisħaq fuq l-importanza li tinstab soluzzjoni nnegozjata; Jitlob li jsir progress ambizzjuż fin-negozjati dwar il-Ftehim Komprensiv dwar l-Investiment maċ-Ċina, sabiex tiġi indirizzata l-ħtieġa urġenti ta' reċiproċità, inkluż fir-rigward tal-aċċess għas-suq tal-akkwist pubbliku u kwistjonijiet pendenti oħra relatati mal-kundizzjonijiet ekwi bħal prattiki ta' distorsjoni tas-suq tal-Impriżi Statali Ċiniżi jew it-trasferimenti furzati tat-teknoloġija, ir-rekwiżiti fil-qasam tal-joint ventures u t-trattament mhux diskriminatorju; jissottolinja l-importanza li jiġi inkluż kapitolu ambizzjuż dwar il-kummerċ u l-iżvilupp sostenibbli biex jiġu protetti d-drittijiet tal-bniedem, inklużi l-istandards fundamentali tax-xogħol u jiġu promossi l-istandards ambjentali u l-ġlieda kontra t-tibdil fil-klima f'konformità mal-Ftehim ta' Pariġi dwar il-klima; jisħaq fuq l-importanza tar-relazzjoni strateġika tal-UE maċ-Ċina bħala kompetitur, sieħeb u rivali sistemiku; jistieden għalhekk lill-Istati Membri u lill-istituzzjonijiet tal-UE jitkellmu b'vuċi waħda; iħeġġeġ lill-Kummissjoni, f'dan ir-rigward, twaqqaf Task Force ddedikata għaċ-Ċina, fuq il-mudell tat-Task Force għar-relazzjonijiet mar-Renju Unit, biex jiġu żgurati l-unità u l-koerenza tal-messaġġ fil-livelli kollha u fil-formati kollha bil-ħsieb ta' politika komuni u unifikata tal-UE fir-rigward taċ-Ċina; jisħaq li r-relazzjonijiet kummerċjali u ta' investiment tal-UE jirrikjedu rispett sħiħ tad-drittijiet tal-bniedem; jesprimi tħassib kbir dwar l-isfruttament irrappurtat tal-Ujguri fil-fabbriki fiċ-Ċina, u jisħaq fuq il-fatt li l-prodotti li jiġu manifatturati fil-kampijiet ta' riedukazzjoni għandhom jiġu pprojbiti mis-swieq tal-UE; jistieden lill-Kummissjoni tibda eżerċizzju esplorattiv u valutazzjoni tal-impatt sabiex tibda formalment in-negozjati mat-Tajwan mill-aktar fis possibbli; Jemmen li fil-kuntest tal-pandemija, fuq livell globali, b'mod speċjali fir-rigward tal-Afrika, u fid-dawl tal-Istrateġija l-ġdida tal-Unjoni għall-Afrika, għandhom jiġu adottati approċċi ġodda biex jiġu organizzati mill-ġdid ir-relazzjonijiet ekonomiċi u kummerċjali għall-promozzjoni ta' kummerċ ġust u etiku bbażat fuq il-prinċipji tas-solidarjetà u tal-kooperazzjoni u l-koerenza mal-Politika tal-UE għall-Iżvilupp; Kwistjonijiet orizzontali Jenfasizza li s-swieq globali huma sors kruċjali ta' tkabbir għall-SMEs; jinnota, madankollu, li 600 000 SME biss jesportaw prodotti barra mill-UE; iħeġġeġ lill-Kummissjoni tappoġġa lill-SMEs billi tinkludi u timplimenta b'mod sistematiku kapitoli ddedikati għall-SMEs fil-ftehimiet kummerċjali, mingħajr żieda fil-piż amministrattiv u regolatorju, u biex tappoġġa l-użu ta' ftehimiet bħal dawn min-naħa tal-SMEs f'kooperazzjoni mill-qrib mal-kmamar tal-kummerċ u mal-aġenziji għall-promozzjoni tal-kummerċ tal-Istati Membri; iħeġġeġ lill-Kummissjoni tindirizza l-kwistjoni tal-ispiża għall-SMEs biex jikkonformaw ma' leġiżlazzjoni dejjem aktar kumplessa li taffettwa l-kummerċ; jistieden lill-Kummissjoni tiddjaloga mal-impriżi fl-iktar stadju bikri possibbli meta toħloq portali ta' informazzjoni ġodda jew ittejjeb dawk diġà eżistenti, sabiex il-ħtiġijiet ta' informazzjoni tal-SMEs ikunu jistgħu jiġu sodisfatti b'mod konkret; jilqa' f'dan ir-rigward l-isforzi tal-Kummissjoni fil-kuntest tal-Istrateġija tal-SMEs ta' Marzu 2020 biex iżżid l-appoġġ tagħha ddedikat lill-SMEs; jilqa' t-tnedija reċenti tal-għodda Access2Markets, inkluż il-modulu tiegħu ta' Awtovalutazzjoni tar-Regoli tal-Oriġini (ROSA), u jistieden lill-partijiet ikkonċeranti kollha jagħtu feedback lill-Kummissjoni sabiex l-għodda tkun tista' tiġi aġġornata kontinwament; Huwa konvint li l-leġiżlazzjoni fil-qasam tad-diliġenza dovuta orizzontali obbligatorja fil-livell tal-UE matul il-katina tal-provvista kollha għall-kumpaniji tal-UE u barranin li joperaw fis-suq uniku hija meħtieġa biex jinkisbu l-SDGs, tiġi promossa l-governanza tajba, jiżdiedu t-traċċabbiltà u l-obbligu ta' rendikont fil-ktajjen tal-provvista globali, tissaħħaħ il-kompetittività internazzjonali tal-Ewropa billi jinħolqu kundizzjonijiet ekwi u jiġu mmitigati l-vantaġġi kompetittivi inġusti tal-pajjiżi terzi li jirriżultaw minn standards ta' protezzjoni aktar baxxi kif ukoll dumping soċjali u ambjentali fil-kummerċ internazzjonali; jisħaq fuq il-ħtieġa li jitqiesu r-riskju ta' danni u d-daqs tal-kumpanija, filwaqt li jiġi kkunsidrat il-prinċipju ta' proporzjonalità; Jistenna b'interess il-proposta tal-Kummissjoni dwar mekkaniżmu ta' aġġustament tal-karbonju fil-fruntiera, li għandu jkun kompletament kompatibbli mad-WTO u bbażat fuq valutazzjoni tal-impatt; iħeġġeġ lill-Kummissjoni tiżgura l-kompetittività tal-UE b'attenzjoni partikolari għall-ispejjeż, ir-riskji u l-ambizzjonijiet tas-sħab internazzjonali l-oħra, u tipproponi mekkaniżmu trasparenti li jkun kapaċi jeżisti flimkien mal-miżuri eżistenti ta' rilokazzjoni tal-emissjonijiet tal-karbonju, filwaqt li jipprovdi qafas ġuridiku stabbli u ċert għall-industriji Ewropej; jisħaq fuq il-fatt li aktar proposti simili għandhom jiġu inkorporati fl-istrateġija industrijali tagħna biex jinħoloq inċentiv għall-industriji ħalli jipproduċu prodotti nodfa u kompetittivi; jistieden lill-Kummissjoni tiżviluppa ideat, filwaqt li tqis, fost affarijiet oħra, id-dokument informali tan-Netherlands u ta' Franza dwar il-kummerċ, l-effetti ekonomiċi soċjali u l-iżvilupp sostenibbli; jistieden lill-Kummissjoni teżamina l-possibbiltà ta' valutazzjoni tal-impatt ex post u ta' klawżoli ta' rieżami biex jiġu allinjati l-ftehimiet ta' kummerċ ħieles eżistenti mal-Patt Ekoloġiku Ewropew u tippreżenta inizjattivi ġodda li jużaw il-politika kummerċjali biex jiffaċilitaw il-ksib tal-objettivi klimatiċi ambizzjużi tagħna, inkluża inizjattiva ġdida fil-qasam tal-klima u tal-kummerċ fid-WTO, li tibni fuq il-mandat tal-Ftehim dwar il-Beni Ambjentali u twessa' l-kamp ta' applikazzjoni tiegħu biex jinkludi l-kummerċ fis-servizzi ekoloġiċi, u b'tali mod trawwem l-iżvilupp ta' beni ekoloġiċi u tastjeni milli tippermetti lil dawk għall-konsumatur; Jistieden lill-Kummissjoni timplimenta, tmexxi 'l quddiem u tiżgura l-implimentazzjoni effettiva tal-ftehimiet ta' kummerċ ħieles eżistenti, inklużi fil-kapitoli dwar il-Kummerċ u l-Iżvilupp Sostenibbli (TSD), u tiżgura li l-benefiċċji jitqassmu lil kulħadd; jirrimarka li l-infurzar tal-kapitoli TSD jista' jittejjeb b'mod sinifikanti permezz ta' diversi metodi ta' infurzar, u li l-Kummissjoni għandha teżamina mekkaniżmu bbażat fuq sanzjonijiet bħala l-aħħar alternattiva; jappoġġa l-impenn tal-Viċi President Eżekuttiv tal-Kummissjoni u tal-Kummissarju għall-Kummerċ Dombrovskis biex iressqu 'l quddiem ir-rieżami tal-Pjan ta' Azzjoni ta' 15-il punt dwar il-Kapitoli TSD, filwaqt li jikkollaboraw mal-Parlament mill-bidu nett; jitlob lill-Kummissjoni tanalizza l-ideat fid-dokument informali tan-Netherlands u ta' Franza u modi oħra biex iddaħħal livell akbar ta' dettall fl-infurzar ta' dawn il-kapitoli; jilqa' l-impenn tal-Kummissjoni li tagħmel il-konformità mal-Ftehim ta' Pariġi dwar il-klima parti essenzjali tal-ftehimiet kummerċjali futuri kollha; jitlob li jittieħdu miżuri komplementari bħall-projbizzjoni tal-importazzjoni ta' prodotti relatati ma' ksur gravi tad-drittijiet tal-bniedem bħax-xogħol furzat jew it-tħaddim tat-tfal; Jistieden lill-Kummissjoni tadotta fi żmien utli l-proposta għar-regolament il-ġdid li japplika Skema Ġeneralizzata ta' Preferenzi, possibbilment bil-ħsieb li jiżdied l-għadd ta' pajjiżi li jissieħbu fl-iskema SĠP+; Jenfasizza l-importanza li jiġu indirizzati prattiki antikompetittivi mas-sħab kummerċjali ewlenin u li jiddaħħlu kundizzjonijiet ekwi għall-kumpaniji biex jinħolqu l-kundizzjonijiet għall-irkupru mill-pandemija tal-COVID-19 u biex tkun tista' ssir it-tranżizzjoni globali lejn ekonomija sostenibbli; jistieden lill-Kummissjoni taġixxi malajr u tniedi investigazzjonijiet minn kmieni, malli jokkorru d-danni, biex tiżgura li l-prattiki kummerċjali żleali ma jdgħajfux il-kompetittività u l-livell ta' okkupazzjoni tal-operaturi ekonomiċi Ewropej, b'mod partikolari billi jitqiesu l-ħtiġijiet speċifiċi tal-SMEs; Jilqa' l-Uffiċjal Kap tal-Infurzar għall-Kummerċ (CTEO) li għadu kif inħatar, u jemmen li l-implimentazzjoni u l-infurzar konsistenti tal-ftehimiet tal-UE u tad-WTO, inklużi l-kapitoli TSD tagħhom, u l-leġiżlazzjoni kummerċjali, inklużi l-Istrumenti għad-Difiża tal-Kummerċ (TDIs) aktar effikaċi, aktar flessibbli u aktar reattivi, huma kruċjali biex jiġu ppreservati l-kredibbiltà u l-valuri tal-UE u l-aġenda tagħha għal kummerċ aktar ġust; jistieden lis-CTEO l-ġdid jikkollabora mal-Parlament biex jiżgura li jingħata segwitu għall-impenji ta' qabel ir-ratifika magħmula mis-sħab kummerċjali; Iħeġġeġ lill-Kummissjoni teżamina mill-ġdid ir-rwol tad-delegazzjonijiet fl-implimentazzjoni tal-aġenda kummerċjali u għall-kooperazzjoni tal-UE fir-rigward tal-koerenza politika, u tiżgura approċċ koordinat li jinkorpora d-diversi servizzi tal-Kummissjoni (eż. missjonijiet kummerċjali transsettorjali fil-pajjiżi terzi); Jistieden lill-Kummissjoni tiffaċilita l-konklużjoni tal-miżuri kollha meħtieġa wara investigazzjonijiet bir-reqqa biex timla kwalunkwe lakuni ppruvati fis-sett ta' għodod kummerċjali u ta' investiment, inkluża proposta leġiżlattiva ġdida li tirrieżamina l-Istatut tal-Imblukkar kontra sanzjonijiet li jiksru b'mod sostanzjali s-sovranità territorjali tal-Istati Membri, u li tintroduċi strument ġdid li jiskoraġġixxi u jiġġieled kontra azzjonijiet koerċittivi min-naħa ta' pajjiżi terzi, wara li tkun saret valutazzjoni tal-impatt; Jitlob li n-negozjati dwar Strument għal Akkwist Internazzjonali (IPI) jimxu 'l quddiem sabiex jiżguraw applikazzjoni aktar soda tar-reċiproċità fl-aċċess għas-swieq internazzjonali tal-akkwist pubbliku għall-kumpaniji tal-UE, filwaqt li jippreservaw il-possibbiltajiet li l-akkwist pubbliku jintuża bħala għodda għas-suċċess tat-tranżizzjoni klimatika, b'mod speċjali fil-pajjiżi li qed jiżviluppaw permezz ta' approċċ multilaterali mġedded; jilqa' l-White Paper dwar is-Sussidji Barranin, bħala għodda komplementari meħtieġa għall-miżuri ta' difiża kummerċjali, u jistenna b'interess proposta leġiżlattiva mill-Kummissjoni f'Jannar 2021 li tipproteġi lill-kumpaniji tal-UE minn distorsjonijiet kemm fis-suq intern kif ukoll f'dak globali, filwaqt li tissottolinja l-importanza ta' kompetizzjoni ħielsa u ġusta; jitlob, barra minn hekk, lill-Istati Membri kollha jużaw l-għodod kollha disponibbli, inkluż ir-Regolament (UE) 2019/452 li jistabbilixxi qafas għall-iskrinjar tal-investimenti diretti barranin fl-Unjoni, biex jivvalutaw jekk l-investimenti u l-akkwiżizzjonijiet potenzjali jikkostitwux theddida għas-sigurtà tal-infrastrutturi kritiċi fl-UE, b'mod partikolari f'setturi strateġiċi bħas-saħħa, is-servizzi pubbliċi, il-mobbiltà u t-teknoloġija tal-informazzjoni u l-komunikazzjoni, sabiex jiġu evitati relazzjonijiet inutli u dannużi ta' dipendenza ekonomika; Jilqa' l-progress li sar fin-negozjati dwar il-Qorti Multilaterali tal-Investiment (MIC); jinnota li s-Sistema ta' Qorti tal-Investiment (ICS) hija maħsuba bħala pass 'il quddiem lejn l-MIC; jesprimi dispjaċir dwar il-progress bil-mod ħafna tal-Istati Membri fiż-żarmar tat-trattati bilaterali tal-investiment intra-UE (BITs), u jħeġġeġ lill-Kummissjoni tieħu azzjoni meta jkun il-każ, skont is-sentenza mill-Qorti Ewropea tal-Ġustizzja fil-kawża Achmea; jistieden lill-Kummissjoni tkompli bil-ħidma tagħha favur qafas għall-protezzjoni u l-faċilitazzjoni tal-investiment intra-UE; jappoġġa n-negozjati li għaddejjin bħalissa dwar it-Trattat tal-Karta tal-Enerġija f'konformità mal-Patt Ekoloġiku Ewropew, li jridu jippermettu l-ksib tan-newtralità klimatika mmirata lejn it-tneħħija gradwali tal-protezzjoni tal-investimenti fit-teknoloġiji tradizzjonali tal-fjuwils fossili; jesprimi t-tħassib tiegħu dwar is-soluzzjoni tat-tilwim bejn l-investituri u l-istat (ISDS) u n-numru ta' każijiet relatati mat-Trattat tal-Karta tal-Enerġija; Jenfasizza l-importanza tal-kwistjonijiet marbuta mal-ugwaljanza bejn il-ġeneri; jisħaq fuq l-opportunità għall-ftehimiet ta' kummerċ ħieles tal-UE biex jippromwovu l-ugwaljanza bejn il-ġeneri, isaħħu l-pożizzjoni ekonomika tan-nisa fil-pajjiżi terzi u jtejbu l-istandards tal-għajxien għan-nisa fl-industriji kollha koperti mill-ftehimiet ta' kummerċ ħieles tal-UE; jinnota li n-nisa jirċievu inqas minn żewġ kwinti tal-benefiċċji li ġejjin mill-ftehimiet ta' kummerċ ħieles u ġust f'termini ta' impjiegi ġġenerati, u jisħaq li n-nisa jistgħu jiġu affettwati b'mod sproporzjonat mill-kriżi ekonomika attwali; jistieden lill-Kummissjoni u lill-Kunsill jippromwovu u jappoġġaw l-inklużjoni ta' kapitolu speċifiku għall-ġeneru fil-ftehimiet kummerċjali u ta' investiment tal-UE; Jistieden lill-Kummissjoni tiżgura li jingħata segwitu għall-proposti maħruġa mill-Gruppi Konsultattivi Domestiċi għat-titjib tal-politika kummerċjali internazzjonali tagħna, u lill-Kummissjoni u lill-Istati Membri biex jikkomunikaw aħjar il-benefiċċji u l-impatti tal-politika kummerċjali tal-UE għal kulħadd, sabiex tiżdied it-trasparenza u jitjieb l-għarfien fost iċ-ċittadini, l-organizzazzjonijiet mhux governattivi, it-trade unions, u l-impriżi, b'mod speċjali l-SMEs, peress li huwa importanti li tingħata informazzjoni preċiża lill-partijiet ikkonċernati kollha; ifakkar, f'dan il-kuntest, fl-importanza tad-drittijiet tal-Parlament Ewropew kif minquxa fl-Artikoli 207 u 218 tat-Trattat dwar il-Funzjonament tal-Unjoni Ewropea (TFUE) u tad-djalogu interistituzzjonali bħala mod biex jingħata kontribut għad-diskussjonijiet li għaddejjin bħalissa u għall-ksib ta' konklużjoni pożittiva; ifakkar fir-rwol tal-Parlament bħala koleġiżlatur fil-politika kummerċjali u fir-rwol tiegħu fl-iskrutinju tan-negozjati kif ukoll fl-implimentazzjoni effettiva tal-ftehimiet kummerċjali, u l-impenji meħuda mill-President tal-Kummissjoni b'appoġġ għar-riżoluzzjonijiet dwar inizjattivi leġiżlattivi adottati mill-Parlament skont l-Artikolu 225 tat-TFUE; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.
Extracted from TA-9-2020-0337_MT.docx